Oletko yksinäinen? Näin houkuttelet lähellesi Pokémon-metsästäjiä 1 euron hintaan

Pokémon Go on kerännyt valtavan suosion, vaikka sitä ei ole edes virallisesti julkaistu. Sirkku Aalto

Don Lehtinen

Viikko sitten Yhdysvalloissa ja tänään Saksassa julkaistu Pokémon Go -mobiilipeli on valloittanut suomalaisten sydämet, vaikka sitä ei ole vielä edes virallisesti julkaistu Suomessa. Pelissä keskitytään jahtaamaan pokémoneja, joita kehitetään ja joilla taistellaan Pokémon-salien herruuksista.

Pokémoneja voi pyydystää vain liikkumalla paikasta toiseen, joten pelaajat ovat joutuneet Yhdysvalloissa erikoisiin tilanteisiin niitä metsästäessään. Ja tilanteita kertyy, sillä sovellus on jo suositumpi kuin Snapchat, Tinder, Instagram ja Facebook. Hullaantuneet pelaajat ovat muun muassa aiheuttaneet liikenneruuhkia.

Pelissä on mahdollista houkutella pokémoneja myös luokseen. Pelissä ostettavan suitsukkeen voi aktivoida, jolloin se puolen tunnin ajan houkuttelee pelaajan luokse pyydystettävää. Ja missä hirviöitä, siellä pelaajia. Pelaaja voi myös jättää ennalta määritettyyn Pokéstop-paikkaan lure module -houkuttimen, joka houkuttelee pokémoneja ja muita pelaajia luokseen vieläkin tehokkaammin.

Yhdysvaltalaisen talouslehti Forbesin mukaan yritykset ovat jo alkaneet hyödyntää tätä markkinoinnissaan.

Pyydys maksaa 100 pelikolikkoa, suitsuke 80. Pelikolikkoja voi puolestaan ostaa itselleen oikealla rahalla, esimerkiksi 100 kolikkoa maksaa 0,99 euroa.